OpenLLM-France/wikimedia huggingface dataset:
# Errusiar formalismo

Errusiar formalismoa Errusiako literatura kritika eskola zen, XX. mendekoa.

## Historia

Bi talderen eraginez agertu zen: Opoyaza, Viktor Borisovitx Shklovskyren gidaritzapean 1916an San Petersburgon sortua, eta Moskuko Zirkulu Linguistikoa, 1915ean. Bi-biek Ferdinand de Saussureren hizkuntzalaritza teknikak erabili zituzten. Taldeak lotura handia zuen errusiar futuristekin eta kritika soziologikoaren kontrakoa zen.
Formalismoak testuaren autonomia eta literaturak duen hizkuntzaren erabilera besteak ez bezalakoa izatea azpimarratzen zuen: kritika objektiboa eta zientifikoa egitea zuen helburu. Formalistek literaturak, poesiak bereziki, hizkuntza arrunta “arrotz” bihurtzeko duen gaitasuna aztertzen zuten; hala, edukiaren gainetik, formaren eta teknikaren garrantzia azpimarratu zuten.
Kritikari marxistak formalismoaren arerio izan baziren ere, eragina izan zuen kritika hark Sobiet Batasunean 1929a arte, urte hartan kondenatu baitzuten bere lanetan ikuspuntu politikorik ez zuelako erabiltzen. Gero, Roman Jakobson hizkuntzalariaren lanari esker batez ere, eragin handia izan zuen Sartaldean, Estatu Batuetako New Criticism higikundean batez ere; zenbaitetan formalismo ere deitu izan zaio joera horri.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2016-12-14 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q742779
# Errusiar zuri (argipena)

Errusiar zuri terminoak zenbait adiera izan ditzake:
* Errusia Zuria izeneko eskualde historikoaren biztanleak.
* Bielorrusia ere, funtsean, Errusia Zuria da itzulpen literalean eta bielorrusiarrei ere esan izan zaie errusiar zuri.
* Errusiar zuri terminoak izenda ditzake, Errusiako Iraultzaren eta ondorengo Gerra Zibilaren kontestuan, Armada Zuri kontrairaultzaileko partaideak edo tsarismoaren aldekoak oro har, hala nola erbestera joan ziren errusiarrak.
# Errusiar erruleta

Errusiar erruleta (errusieraz: Русская рулетка Russkaya ruletka) bere jatorria ezagutzen ez den ezkutuko ausazko joko hilgarria da. Normalean bi pertsonen artean jokatzen da eta helburua bizirik irtetea eta jokoan dagoen diruarekin edo gauzarekin geratzea da.

## Ezaugarriak

Esan bezala, ausazko joko hilgarri bat da. Bala bakarra kargaturik duen su-arma batekin jokatzen da, normalean 6 edo 8 balarentzako lekua duen errebolber batekin bala gordetzen duen erruleta biratu daitekeelako.
Bala su-arman sartu eta bala ausaz lekuz aldatzean hasten da jokoa. Partaide bakoitzak bere buruari tiro egin behar dio txandaka, hil egingo diren ala ez jakin gabe. Lehen txandan inor ez baldin bada hil, jokoak jarraituko du norbaitek bala aurkitu eta bere buruari tiro egin arte.

## Ikus, gainera

* Erruleta

## Kanpo estekak

* Datuak: Q201045
# Errusiar mendi

Errusiar mendia feria eta jolas-parkeetako atrakzioa da. Errusiar mendira igotzen diren pertsonak, metalez egindako trenbide malkartsuetatik, gora eta behera ibiltzen dira bagoi batean jesarrita, segurtasun uhalekin. Errail horietatik, trenak lerratzen dira, aldi berean, bagoiez osatuak, non behar bezala lotutako bidaiariak doazen. Trenek, oro har, motor batek mugitutako kate edo kable baten bidez igotzen dituzte igoerak, eta, ondoren, grabitatearen ondorioz jaisten dira, azelerazio bat eraginez bidaiariak dibertitzeko eta beldurtzeko helburuarekin.
Jaitsieran inbertsio bat edo batzuk egon daitezke. Horien artean, looping bertikala da ezagunena, bidaiariak buruz behera uzten dituena denbora tarte labur batez. Errusiar mendi gehienek bi, lau, sei, zortzi edo baita hogei bidaiarirentzako autoak dituzte. Elkartutako auto guztien multzoa tren bat da. Baliteke pistak zirkuitu itxi bat ez definitzea, kasu horretan shuttle motako errusiar mendiaz hitz egiten da, nahiz eta batzuek errusiar menditzat ez hartu.
Errusiar mendia izendapena neguan Errusian egiten ziren dibertsioei zor zaie, non egurrezko txirrista handiak elur gainean lera irristakorrekin jaisten ziren. Ironikoki, errusiarrek Amyerikanskiye gorki (errusieraz Американские горки, Amerikar Mendiak) esaten diete. Frantzian ere ezagunak izan ziren, non erabiltzen ez ziren trenbideetarako gurdiak gehitu zituzten. Azkenik, Estatu Batuetara iritsi ziren, non roller coaster deitzen zaien, eta azoketarako, jolas-parkeetarako eta parke tematikoetarako diseinatutako atrakzio ezagun bat dira.

## Erreferentziak

* ↑ (Ingelesez) Amusement ride of the roller coaster type. 1992-11-13 (Noiz kontsultatua: 2020-01-03).

## Kanpo estekak

* Datuak: Q204832
* Multimedia: Roller coasters / Q204832
# Errusiar mafia

Errusiar mafia (errusieraz русская мафия, rússkaya máfiya). Bratvá (братва; «anaiak» edo «anaitasuna») edo mafia gorria (errusieraz красная мафия, krásnaya máfiya) Sobietar Batasuna ohian eta Estatu Independenteen Erkidegoan jatorria duten erakunde kriminal antolatu multzo batek jasotzen duen izendapena da.
Etnia edo nazionalitate ugarik osatzen duten mafia da: errusiarrez gain, errusiar juduak, ukrainiarrak, abjasiarrak, azerbajandarrak, bielorrusirrak, armeniarrak, georgiarrak, txetxeniarrak, uzbekiarrak, letoniarrak, lituaniarrak eta abar.
1991n Sobietar Batasunaren desegitean, herrialde hauen ekonomiaren irekitzeak errusiar mafiari nazioartean hedatzeko atea ireki zion, eta gaur egun mundu mailan eragin handia duten erakunde bilakatu dira. Errusiar gizartearen sektore gehienetan jarduten dute. Gainera ordurarteko kriminal arruntez gain, KGBko agente ohiak, kirolariak, Afganistango gerrako beteranoak eta Txetxeniako Lehen Gerran eta Bigarrengoko soldadu ohiak ere erregimen komunistaren desagertzearekin lanik gabe zeudenez askok delinkuentzian baliagarria izan zitekeen eskarmentua edo ezagupenak zituztenez krimen antolatuan dirutza lortzeko aukera ikusi zuten.
Errusiar kriminalak mundu mailan petrolioa, pertsonen trafikoa, narkotrafikoa, arma trafikoa, nuklear materialen trafikoa eta diru-zuritzean ere jarduten dira.
Errusiaz gain, AEB, Israel, India, Hungaria, Espainia (bereziki Costa del Sol eta Mediterraneoko kostaldera) eta Tailandiara hedatu da.
Bestalde, beste herrialdeetako erakunde kriminalek ere harremanak baditu, tartean Cosa Nostra, Txinatar triadak eta Latinoamerikako droga kartelekin, azken honekin dituen harremanak Errusiara kokaina ekartzea ahalbideratu dio.

## Kanpo estekak

* Datuak: Q817144
# Europar kontzientziaren krisia

Europar kontzientziaren krisia Paul Hazard historialari eta saiakeragilearen lan nagusia da, Parisen argitaratua 1935ean. Erlijio gerren ondorengo Europa sekularizatuko giro intelektualeko krisi ideologikoa aztertzen du.
Descartes, Leibniz, Spinoza, Locke edo Newton bezalako pentsalariek, elkarren arteko garai bat banatzen dute, astronomikoki ere mugatu daitekeena, 1680an Halley kometa igaro zenean, Pierre Bayleri bere Gutuna idaztea ahalbidetu ziona, sineskeriak hautsi eta, ezagutza, etengabe frogatu beharra dagoela esateko.
Krisi ideologiko bezala, krisi orokorrari edo XVII. mendeko krisiari gehitu beharreko arlo bat da, arlo honetan, mendearen amaiera aldera erortzen den arren, eta XVII. eta XVIII. mendearen artean geratuz. Arrazionalismoa eta enpirismoa izango ziren bere bi kontrako pare filosofikoak. Behin betirako askatzen dira eskolastikaren loturatik, zientzia berrirako eta Ilustraziorako bidea ireki zuena.
Espainian, Novatores izeneko mugimendua lotu dakioke.

## Kanpo estekak

* Datuak: Q2725329
# Europar portuges

Europar portugesa edo europar portugalera (portugesez: português europeu, puɾtuˈɣez ewɾuˈpew ahoskatua) Portugal kontinentalean eta bertako uharte-eskualdeetan (Madeira eta Azoreak) hitz egiten dituzten portugesaren dialektoei ematen zaien izendapena da. "Europar" (beste batzuetan "iberiar" edo "penintsular") adjektiboa aukeratu zuten "Portugalgo portugesa" ez esateko.
Portugesaren arau europarra ere esaten zaio herrialde lusofonoetan erabiltzen den portugesaren arau estandarrari, Brasilen izan ezik. Lisboan eta Coimbrako Unibertsitatean hitz egiten dituzten Portugalgo kostaldeko erdialdeko euskalkiak dira arau honen oinarri nagusia, baina ez bakarrak.
Europar portugesaren eta brasildar portugesaren arteko ezberdintasunak hiztegi, ahoskera eta sintaxiakoak dira nagusiki, batez ere barietate herrikoietan; idazterakoan txikiagoak dira. Oro har, hizkuntza idatzi formalaren eta Portugalen eta Brasilen arteko aldeak amerikar ingelesean eta britainiar ingelesean aurkitzen direnekin aldera daitezke.
Bere auzokoa den gaztelaniaren ezberdina da, nahiz eta bere lexikoaren %89a partekatu.

## Erreferentziak

* ↑ (Portugesez) Teyssier, Paul. (1994). História da língua portuguesa. (6. argitaraldia) Lisboa: Livraria Sá da Costa Editora ISBN 972-562-129-8..
* ↑ (Ingelesez) Extra, Guus; Yaǧmur, Kutlay. (2004). Urban Multilingualism in Europe: Immigrant Minority Languages at Home and School. Clevedon: Multilingual Matters ISBN 9781853597787..

## Kanpo estekak

* Datuak: Q922399
* Multimedia: European Portuguese / Q922399
# Europaren bahiketa (Rembrandt)

Europaren bahiketa Rembrandt margolari herbeheretarrek 1632an egindako olioa ohola gaineko margolan ospetsua da. Bere obran oso lan berezia da zeren eta eszena mitologikoak ez ziren haren espezialitatea (bizitza osoan hamar bat egingo zituen), beraz nahiko arraroa da hau. 1995tik, Paul Gettik enkantean erosiez gero, Los Angelesen dagoen J. Paul Getty Museumen ikus daiteke.

## Azterketa

Lan honen oinarrian Publio Ovidioren Metamorphoseon librian jasotako Antzinako Greziaren kondaira dago. Ovidiok kontatzen duen arabera Europa Tiroko emakume feniziar bat zen, Europa kontinenteari bere izena emango ziona. Zeus jainkoak, zezen zuri bihurturik, Europa limurtu zuen, eta Kretara eraman; orduan, Zeusek bere jainkotasuna azaldu zion, eta Europa Kretako lehenengo erregina bilakatu zen. Europarekin Zeusek hiru seme izan zituen: Minos, Radamantis eta Sarpedon.
Margolan honetan ezin da esan Europaren bahiketa elementu nagusia denik, eszenatokia garrantzi handia baitu. Ibai bat ikuste dugu eta, ondoan, baso trinkoa; atzean hiri bat atzematen da; hiri hori ez da Greziako garaikoa, Rembrandten garaikoa baizik. Europa zezen zuriaren gainean ikusten dugu, ur sakonetan sartzen. Printsesa beldurtua ikusten da, ibai-ertzean gelditzen diren lagun ikaratuei begira, hiru emakume eta luxuzko gurdia gidatu duen gizona. Lau emakume eta zezena argipean daude, margolanaren beste zonaldeak ilupetan gelditzen diren bitartean.

## Erreferentziak

* ↑ http://www.gardnermuseum.org/collection/artwork/3rd_floor/titian_room/europa

## Ikus, gainera

* Danae (Rembrandt)

## Kanpo estekak

(Ingelesez):The J. Paul Getty Museumeko fitxa.
* Datuak: Q1243299
* Multimedia: The Abduction of Europa (Rembrandt) / Q1243299
# Europaren bahiketa (Jordaens)

Europaren bahiketa Jacob Jordaens (1593-1678) margolariak 1643an egin zuen margolan ospetsua da. Gaia beste egileek garaian landu zuten, esaterako Rembrandt eta Tiziano margolariek. Gaia aitzakia da emakumeen gorputzen izaera eta erotismoa gogora ekartzeko, naturarekin harmonian. Jordaensen lana Lilleko Arte Ederren Jauregian museoan gordetzen da.

## Mitoa

Europari buruzko bi mito daude greziar mitologian. Baten arabera, Zeus jainkoak, zezen bihurturik, Europa limurtu zuen, eta Kretara eraman; orduan, Zeusek bere jainkotasuna azaldu zion, eta Europa Kretako lehenengo erregina bilakatu zen. Beste mito baten arabera (Herodoto Halikarnasokoaren arabera), berriz, minostarrek bahitu eta Kretara eraman zuten.

## Deskribapena

Koadroak Europa irudikatzen du pastoral eszena batean. Koadroaren ezkerraldean ninfa deskribatzen da, bere zerbitzari biluziez inguraturik, eta Jupiter, zezen zuri baten itxuraz, jasotzeko prestatzen ari da. Emakumea zezenaren bizkarrera igotzera doa; animalia eztiki etzanda dago. Koadroaren eskuinaldean, idi eta behi talde bat dago, Merkurioren gidaritzapean, bizkarrez ikusita; Merkuriok bere kaduzeo darama eta lehen planoan txahal bat duela. Kupidok Zeusen presentzia gogoratzen du; Kupido arrano baten gainean eserita dago, jainkoaren atributua, eta margolanaren goi aldean dago, zuhaitzen adaburuaren gainetik.

## Azterketa

Jordaensek (bere aurretik Tizianok bezala) pasarte mitologiko hau interpretatzen du, izaera zoragarria alde batera utziz eta pastoral eszenaren irudi baketsua emanez. Europako ikaskideetako batek ere ez dio arretarik jartzen eszenari, eta beren jolasekin eta zereginekin jarraitzen dute. Jordaens Ovidioren Metamorfosiaren (II, 835-837) irakurketa bukolikoan oinarritu zen lan hau egiteko.

## Aurrekaria

Lan honek aurrekari bat izan zuen, izenburu berekoa, baina askoz erotikoagoa. Margolan hori Berlingo Gemäldegalerien erakusten da.

## Erreferentziak

* ↑ https://www.pop.culture.gouv.fr/notice/joconde/000PE016869
* ↑ https://www.photo.rmn.fr/archive/04-507253-2C6NU00OAAII.html

## Kanpo estekak

* Datuak: Q11825001
# Europarako Liberalen eta Demokraten Aliantza taldea

Europako Liberalen eta Demokraten Aliantza taldea (ALDE bezala laburtua ingelesezko siglen arabera) , Europako Parlamentuko talde politiko bat da. Kide ia guztiak Europaren Aldeko Liberalen eta Demokraten Aliantzako kideak eta Europako Alderdi Demokratako diputatuak dira.
Laugarren talde parlamentario da eserleku kopuruaren aldetik Europako Parlamentuko zortzigarren legegintzaldian (2014-2019), eta Europako erakundeetako erreferente liberala da, izan ere, talde propio baitauka Europako Kontseiluan ( ALDE-PACE izenekoa), Eskualdeetako Lantaldean , NATOko Legebiltzarrarean.

### Taldeko lehendakariak

Europako Liberalen eta Demokraten Aliantza taldeak bi lehendakari izan ditu bere sorreratik.
| Epea | Izena | Egoera | Alderdi politiko |
| 2004-2009 | Graham Watson | Erresuma Batua | Liberal Demokratak |
| 2009- | Guy Verhofstadt | Belgika | Flandriako Liberalak eta Demokratak |

## Antolakuntza

Europako Liberalen eta Demokraten Aliantza taldea lehendakaritza, mahaia eta taldeko bilerak eta mahaiaren bitartez antolatzen da.

### Lehendakaritza

Lehendakaritza, lehendakariak eta zortzi lehendakariordek osatzen dute. Hilean behin biltzen dira taldeko jarduerak planifikatzeko eta mahaiaren erabakiak prestatzeko.
Lehendakaritza :
| Lehendakaria |||
| Izena | Herrialdea | Alderdi politikoa |
| Guy Verhofstadt | Belgika | Flandriako Liberalak eta Demokratak |
| Lehendakariordeak |||
| Izena | Herrialdea | Alderdi politikoa |
| Sophia in 't Veld | Herbehereak | Demokratak 66 |
| Pavel Telička | Txekiar Errepublika | ANO 2011 |
| Maite Pagazaurtundua | Euskal Herria | Batasuna, Aurrerapena eta Demokrazia |
| Andrus Ansip | Estonia | Partido Reformista Estonio |
| Filiz Hyusmenova | Bulgaria | Movimiento por Derechos y Libertades |
| Marielle de Sarnez | Frantzia | Mugimendu Demokrata |
| Izaskun Bilbao | Euskal Herria | Eusko Alderdi Jeltzalea |
| Norica Nicolai | Errumania | |

## Erreferentziak

* ↑ (Frantsesez) Europe Politique. Europarako Liberalen eta Demokraten Aliantza taldearen historia. .
* ↑ (Gaztelaniaz) Europarako Liberalen eta Demokraten Aliantza taldea. (pdf) Europarako Liberalen eta Demokraten Aliantza taldearen prozedura arauak. .
* ↑ (Ingelesez) Europarako Liberalen eta Demokraten Aliantza taldea..

## Kanpo estekak

* Datuak: Q839097
# Eugenia Golea

Eugenia Golea (Bucarest, Errumania, 1971ko martxoaren 10a) errumaniar gimnasta artistikoa da, 1988an txapeldunorde olinpikoa taldekako lehiaketan.

## Kirolari ibilbidea
### 1985

Montrealgo Munduko Txapelketan, 1985ean, zilarra lortu zuen taldekako lehiaketan, Sobietar Batasunaren atzetik eta Ekialdeko Alemaniaren aurretik. Taldekideak Laura Cutina, Celestina Popa, Daniela Silivas, Ecaterina Szabo eta Camelia Voinea izan ziren.

### 1987

Rotterdameko 1987ko Munduko Txapelketan, taldekako urrea irabazi zuen —Sobietar Batasunaren eta Ekialdeko Alemaniaren aurretik, taldekideak: Aurelia Dobre, Daniela Silivas, Ecaterina Szabo, Camelia Voinea eta Celestina Popa. Gainera, zaldi-jauzian zilarra lortu zuen.

### 1988

1988ko Seulgo Olinpiar Jokoetan (Ipar Korea) zilarra lortu zuten taldekakoan, Sobietar Batasunaren ondoren eta Ekialdeko Alemaniaren aurretik (brontzea). Taldekideak: Aurelia Dobre, Celestina Popa, Gabriela Potorac, Daniela Silivas eta Camelia Voinea izan ziren.

## Erreferentziak

* ↑ Eugenia Golea. .

## Kanpo estekak

* Datuak: Q1150910
* Multimedia: Eugenia Golea / Q1150910
# Eugeni d'Ors

Eugenio d'Ors Rovira (Bartzelona, 1881eko irailaren 28a - Vilanova i la Geltrú, 1954ko irailaren 25a ) Kataluniako filosofo eta idazlea izan zen.

## Biografia

Zuzenbidea eta filosofia ikasi zituen Bartzelonan, Parisen eta Madrilen. XX. mendearen hasieran Katalunian sortu zen noucentisme kultura higikundearen teoriko nagusia izan zen. Haren lan aipagarriena artea, politika, literatura eta beste gai askori buruzko glosa, iruzkin, saiakera eta kontakizun-bilduma bat da (Glossari, 1906), geroago gaztelaniaz jarraitu zuena Nuevo glosario (1921-30) eta Novísimo glosario (1934-35) liburuetan. Xènius ezizenez izenpetu zituen lan asko. D´Orsek klasizismoaren proportzioa eta lainotasuna hobetsi zituen modernismoaren gehiegikeria dionisiakoaren aurrean. Kataluniako Mankomunitatean kargu batzuk izan ondoren (1917-20), katalanismoarekin hautsi eta espainiar zentralista baten alde egin zuen. 1927an Real Academia Españolako kide izendatu zuten, eta beste kargu batzuen artean, Madrilgo Unibertsitateko kulturaren historiako irakaslea (1933) eta Espainiako Institutuko idazkaria (1937) izan zen. D´Orsen teoria filosofikoa El secreto de la filosofía (1947) liburuan jasoa dago, eta arteari buruzko liburu nagusiak Tres horas en el museo del Prado (1922) eta Lo barroco (1936) ditu. Beste obra batzuk: La ben plantada (1911), Gualba la del mil veus (1935).

## Lan hautatuak
### Katalanez

* La fi d'Isidre Nonell, 1902 (eleberria)
* Gloses de quaresma, 1911
* La ben plantada, 1911
* Gualba la de mil veus, 1911
* Oceanografia del tedi, 1918
* La vall de Josafat, 1918
* Gloses de la vaga, 1919

### Gaztelaniaz

* Estudios de arte (1932)
* Introducción a la vida angélica. Cartas a una soledad, 1939
* Novísimo glosario (1946)
* El secreto de la filosofía, 1947
* La verdadera historia de Lidia de Cadaqués, 1954

## Ikus, gainera

* Katalanezko literatura
* Gaztelaniazko literatura
* Bartzelonar ezagunen zerrenda

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q930679
* Multimedia: Eugenio d'Ors / Q930679
# Eugenia Popa

Eugenia Popa (Bucarest; Errumania, 1973ko irailaren 10a) Errumaniako gimnasta artistikoa da. 1989an taldekako lehiaketan munduko txapeldunorde izan zen.

## Kirolari ibilbidea

* Stuttgarteko 1989ko Munduko Txapelketan, zilarra irabazi zuen taldekako lehiaketan, Sobietar Batasunaren ondoren eta Txinaren aurretik. Taldekideak: Daniela Silivaș, Gabriela Potorac, Cristina Bontaș, Lăcrămioara Filip eta Aurelia Dobre izan ziren.
* 1991ko Indianapolisko Munduko Txapelketan, taldekako lehiaketa irabazi zuen, Sobietar Batasunaren eta Estatu Batuen ondoren.

## Erreferentziak

* ↑ Ficha de Eugenia Popa. .

## Kanpo estekak

* Datuak: Q5407919
# Eugenia Idoiaga

Eugenia Idoiaga Madariaga (Forua, Bizkaia, 1895eko abenduaren 25a- Galdakao, Bizkaia, 1990eko azaroaren 17a) emagina izan zen, Gernika-Lumon La Partera bezala ezaguna zena.

## Bizitza

Vicente eta Ramona andra-gizonen seme-alabetan bosgarrena izan zen Eugenia. Bizitzak gero ondoko herrira eraman zuen, Gernika-Lumora, eta hantxe biziko zen aurrerantzean. Bere ibilbide profesional guztia bertan eman zuen eta luzaroko urteetan Domingo Alegria doktorearen emagina izan zen, Gernikako belaunaldi desberdinetako ume ugariri munduratzen lagunduz. Gogoan zituen berak artatutako erditzeak eta umeok jaiotako ordua bera ere.
Galdakaoko ospitalean zendu zen 1989 urtean eta Gernika-Lumoko kanposantuan hilobiratu zuten.

## Omenaldi eta aitortzak

* Bizi zela, berak munduratzen lagundutakoek antolatuta, omenaldi goxoa jaso zuen
* 2006an, Andrea Aiapek argitaratutako Gernikar emakumeak XX. mendean Ahotsak eta Bizipenak liburuan bere lan ibilbidearen gaineko aipamena ere egiten da, bera bezalako "herriko protagonista ahaztuei omenaldi xume bat" egitea helburu
* Gernikan, bere omenezko izena daraman kalearen kartela.2010an, Gernika-Lumoko Udal Berdintasun saileko arduradunen ekimenari esker eta Udalbatza guztiaren oniritziz, Eugenia Idoiaga Emaginaren kalea bezala izendatu zen Arana auzoko karrika txiki bat

## Erreferentziak

* ↑ «Búsquedas Sacramentales» dokuklik.euskadi.eus (Noiz kontsultatua: 2022-03-04).
* 1 2 «Gernika-Lumo toponimia» www.gernika-lumo-euskaraz.eus (Noiz kontsultatua: 2022-03-04).
* ↑ «Hasi saioa Facebook-en» Facebook (Noiz kontsultatua: 2022-03-04).
* 1 2 Bhi), Aida Eta Itsaso (gernika. (2015-12-20). «HEZKIDETZAN ESKU HARTZEN talde-bloga: ERREPRESENTAZIOA eta DENBORAREN ERABILERARI BURUZKO HAUSNARKETA» HEZKIDETZAN ESKU HARTZEN talde-bloga (Noiz kontsultatua: 2022-03-06).
* ↑ Aiape Arbe, Andrea. (2006). Gernikar emakumeak XX. mendean Ahotsak eta Bizipenak. in: Gernika-Lumoko Historia Bilduma, VI. Bakearen Museoa eta Gernika-Lumoko Udala, 3 eta 17 or. ISBN 84-93322237..
* ↑ «Emakumeen ahotsa, lehen planora» Busturialdeko Hitza 2020-11-27 (Noiz kontsultatua: 2022-03-04).
* ↑ (Gaztelaniaz) Deia. «Los alumnos del Instituto Gernika realizan un estudio sobre los nombres femeninos sus calles» www.deia.eus (Noiz kontsultatua: 2022-03-04).
* ↑ (Gaztelaniaz) «La futura intermodal llevará el nombre de lehendakari Agirre» El Correo 2010-07-07 (Noiz kontsultatua: 2022-03-06).

## Ikus, gainera

* Eugenia Idoiagaren argazkia

## Bibliografia

* Aiape Arbe, Andrea. Gernikar emakumeak XX. mendean Ahotsak eta Bizipenak. Gernika-Lumo, 2006. «Andrea Aiape - Ahotsak.eus» ahotsak.eus (Noiz kontsultatua: 2022-03-06).

## Kanpo estekak

* Datuak: Q111094149